જૂન મહિનાના અંત ભાગમાં મેઘરાજાએ જિલ્લામાં સાર્વત્રિક પધરામણી કરી છે. જેના કારણે સમગ્ર જિલ્લામાં તાપમાનનો પારો નીચો જવાની સાથે લોકોએ બફારો અને ગરમીથી રાહત મેળવી હતી. સોમવારે મળસ્કેથી શરૂ થયેલો વરસાદ સમગ્ર દિવસ દરમ્યાન ધીમી ગતિએ અવિરત ચાલુ રહ્યો હતો. આથી ખેતરમાં વાવણીની રાહ જોઈને બેઠેલા ખેડૂતોની ચિંતામાં ઘટાડો થયો હતો સાથે જ ખેડૂતોએ વાવણીની કામગીરી માટે ખેતરો તૈયાર કરવાની કામગીરીનો પણ પ્રારંભ કર્યો હતો. પ્રથમ વરસાદની ધમાકેદાર એન્ટ્રીથી સુકાઈ ગયેલા નદી, નાળા અને તળાવોમાં નવા નીર આવતા ફરી જીવંત થઈ ઉઠ્યા હતા. સમગ્ર જિલ્લામાં ઠેર ઠેર રસ્તાઓ અને સોસાયટીઓમાં પાણી ભરાય જવાના પણ અહેવાલ પ્રાપ્ત થયા હતા. બારડોલી નગરની વાત કરીએ તો અહિયાં મુખ્ય માર્ગો સહિતના માર્ગો પર પાણી ભરાય ગયા હતા. બારડોલીના શાસ્ત્રી રોડ પર આશાપુરી માતા મંદિર નજીક રસ્તાઓ પર ઘૂંટણ સમા પાણી ભરાય ગયા હતા. જેના કારણે વાહન ચાલકોને પણ હાલાકી વેઠવી પડી હતી. આ ઉપરાંત નગરપાલિકાની નવી બિલ્ડીંગ સામેથી પસાર થતાં શાસ્ત્રી રોડને જોડતા માર્ગ પર વરસાદી પાણીનો નિકાલ થતો ન હોય ત્યાં પણ ઘૂંટણસમા પાણી ભરાય ગયા હતા. પાલિકા બિલ્ડીંગની સામે જ પાણી ભરાય જતાં પાલિકા દ્વારા કરવામાં આવેલ પ્રીમોંસૂન કામગીરીની પોલ ખૂલી પડી ગઈ હતી.